

**CRNA GORA**

**VLADA CRNE GORE**

**Komisija za praćenje postupanja nadležnih organa u istragama slučajeva prijetnji i nasilja nad novinarima, ubistava novinara i napada na imovinu medija**

**IZVJEŠTAJ O RADU**

**za period od 10. aprila 2024.godine do 1.decembra 2024. godine**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Podgorica, 2024. godine**

**REZIME**

Izvještaj o radu Komisije za praćenje postupanja nadležnih organa u istragama slučajeva prijetnji i nasilja nad novinarima, ubistava novinara i napada na imovinu medija, osmi po redu u ovom sazivu, sačinjen je u skladu sa čl. 6 Odluke o obrazovanju Komisije („Sl.list CG“, br. 53/2021, 52/2023), a za period od 10. aprila 2024.godine do 1. decembra 2024. godine.

Ovim izvještajem obuhvaćeni su sljedeći izvještaji i dopune izvještaja: izvještaj o napadu na novinarku Oliveru Lakić 7. marta 2012. godine, izvještaj o napadu na novinare Danicu Janković i Slobodana Čukića 7.8.2022. godine, izvještaj o napadu na glavnu i odgovornu urednicu M Portala 10.9.2022. godine, izvještaj o napadu na novinara dnevnog lista Pobjeda Duška Mihailovića 16.07.2024.godine (dopuna), izvještaj o napadu na novinara dnevnog lista Pobjeda Duška Mihailovića 13.7.2022. godine i izvještaj o napadu na Milicu Minić novinarku portala “Standard” i televizije “ A1 TV “.

**I UVODNE NAPOMENE**

Vlada Crne Gore je na sjednici 22. aprila 2021. godine donijela Odluku o obrazovanju Komisije za praćenje postupanja nadležnih organa u istragama slučajeva prijetnji i nasilja nad novinarima, ubistava novinara i napada na imovinu medija (u daljem tekstu Komisija), koja je objavljena u “Službenom listu CG” br. 53/2021. godine, a stupila na snagu 4.6.2021. godine. Vlada je na sjednici održanoj 18.5.2023. godine dala saglasnost da se produži mandat Komisije za još dvije godine (zaključci Vlade br. 07-040-23/2317/2), a na istoj sjednici je donijela Odluku o izmjeni odluke o obrazovanju Komisije, kojom je za člana - predstavnika Uprave policije imenovan Predrag Šuković umjesto dotadašnje članice Biljane Knežević. Ova odluka je stupila na snagu objavljivanjem u “Službenom listu CG” br.52/2023, dana 19.5.2023. godine.

Vlada je, nakon što je Zoran Miljanić 26.9.2024. godine podnio ostavku na članstvo u Komisiji, a Ministarstvo unutrašnjih poslova za novog člana Komisije predložilo Velimira Furtulu, glavnog policijskog inspektora, na sjednici održanoj 8. novembra 2024. donijela Odluku o izmjeni Odluke o obrazovanju Komisije (zaključci Vlade br. 10-078/24-6166/2 od 15.11.2024. godine) koja će se objaviti u Službenom listu Crne Gore.

Prvi izvještaj ovog saziva Komisije sačinjen je za period od 4. juna 2021. do 4. oktobra 2021. godine, njime je obuhvaćeno devet predmeta napada na novinare na štetu sedam novinara i novinarki, od čega se pet dogodilo u 2021. godini, a četiri su iz ranijeg perioda.Vlada je navedeni izvještaj razmotrila i usvojila na sjednici 28. oktobra 2021. i učinila javno dostupnim, objavljivanjem na zvaničnoj web stranici Vlade -<https://www.gov.me/dokumenta/e6edc935-3db6-49a1-9959-44472a915bd4>. Vlada je zaključkom br. 04-5180/2 od 4.11.2021. godine zadužila Generalni sekretarijat Vlade da navedeni izvještaj dostavi Vrhovnom državnom tužilaštvu na upoznavanje.

Drugim izvještajem obuhvaćen je period od 4.oktobra 2021. godine do 10.februara 2022. godine, a u izvještaju je obrađeno 12 slučajeva na štetu 17 novinara i dva napada na imovinu na štetu jednog novinara i jednog medija. Na sjednici Vlade 10.marta izvještaj je usvojen, a kasnije objavljen na linku: <https://www.gov.me/dokumenta/ab301455-8bae-4108-ac7c-b2508a50a494>. Vlada je zaključkom br.04-1249/2 od 17.marta 2022. godine zadužila Generalni sekretarijat Vlade da navedeni izvještaj dostavi Vrhovnom državnom tužilaštvu na upoznavanje.

Sljedeći, treći po redu izvještaj, Komisija je pripremila i njime obuhvatila period od 10.februara 2022. godine do 23. juna 2022. godine. Sadrži pet izvještaja o šest napada na novinare i imovinu medija. Navedeni izvještaj Vlada je na sjednici održanoj 22.septembra 2022. godine razmotrila i usvojila. Vlada je zaključkom br. 07-5958/2 od 29.septembra zadužila Generalni sekretarijat da navedeni izvještaj dostavi Vrhovnom državnom tužilaštvu i Upravi policije na upoznavanje, a objavljen je na linku <https://www.gov.me/dokumenta/0ffc3b2d-9dcb-4eb9-ae0f-0eb1d13e45cf> .

Četvrti izvještaj Komisije za period od 23.juna do 5. decembra 2022. godine obuhvatio je deset izvještaja. Vlada je na sjednici 28.12.2022.g. navedeni izvještaj razmotrila, usvojila i donijela zaključak br. 07-8267/2 kojim je utvrdila da će se isti dostaviti Vrhovnom državnom tužilaštvu i Upravi policije na upoznavanje. Navedeni izvještaj objavljen je na linku <https://www.gov.me/dokumenta/82cf2184-3448-4d66-9761-c297061db4f9> .

Peti izvještaj se odnosi na period od 5. decembra 2022. do 23.juna 2023. godine, sadrži pet izvještaja o napadima na novinare i njihovu imovinu kojima su date preporuke nadležnim organima. Dio izvještaja je i analiza tabele podataka o slučajevima koja je Komisiji dostavljena od strane Tužilaštva, sa podacima zaključno sa 31.12.2022. godine, a prilikom izrade analize uzeti su u obzir i slučajevi koje je Komisija evidentirala u svom radu. Vlada je na sjednici 12.7.2023. navedeni izvještaj razmotrila, usvojila i donijela zaključak br.07-077/23-3434/2 od 20.jula 2023. kojim je utvrdila da će se isti dostaviti Vrhovnom državnom tužilaštvu i Upravi policije. Navedeni izvještaj je dostupan na linku <https://www.gov.me/dokumenta/25794a97-9610-48a6-a51b-85592c797ed6> .

Sljedeći, šesti izvještaj u ovom sazivu, koji obuhvata period od 23.juna 2023. do 30.novembra 2023.godine čine izvještaji: izvještaj povodom slučaja napada na glavnog urednika ND Vijesti Mihaila Jovovića i fotoreportera Borisa Pejovića 2009.godine, dopuna izvještaja povodom ubistva Duška Jovanovića-glavnog i odgovornog urednika dnevnog lista Dan, izvještaj o napadu na novinarku Vijesti Jadranku Ćetković 19.4.2022.g, izvještaj o napadu na Jadranku Ćetković 17.6.2022.g, dopuna izvještaja povodom prijetnji izvršnoj direktorici TV Vijesti Marijani Kadić Bojanić 2015, izvještaj o slučaju napada na novinare Jelenu Jovanović i Vuka Lajovića – prijetnje iz 2015.godine, dopuna izvještaja o slučaju novinara Pavlović Obrada iz 2016. i dopuna izvještaja o slučaju napada na imovinu novinarke Zorice Bulatović iz 2015.godine. Svaki od ovih izvještaja sadrži zaključke/preporuke za nadležne organe a sastavni dio izvještaja su i opšte preporuke nadležnim organima u cilju poboljšanja djelotvornosti istraga i izbjegavanja nekažnjivosti za napade na novinare, kao i u cilju vrednovanja učinka tužilaca i policajaca u istragama napada na novinare prilikom napredovanja u službi. Navedeni izvještaj je Vlada, na sjednici održanoj 8. februara 2024.godine usvojila i zadužila Ministarstvo unutrašnjih poslova da isti dostavi Vrhovnom državnom tužilaštvu i Upravi policije (zaključci Vlade br. 08-077/24-533/2 od 15. februara 2024.godine), a izvještaj je dostupan na linku: <https://www.gov.me/dokumenta/27de2ea5-8500-4b4f-9f87-f706ad892443> .

Sedmi izvještaj je obuhvatio period od 30. novembra 2023. godine do 10. aprila 2024. godine i obuhvata: dodatne preporuke u predmetu ubistva Duška Jovanovića - glavnog i odgovornog urednika dnevnog lista Dan, izvještaj o napadu na novinara Radio televizije Crne Gore Slobodana Doknića 20.1.2022.godine, izvještaj povodom napada na novinarku Almu Ljuca 12.06.2015.godine, dopuna izvještaja povodom prijetnji novinarki Ani Popović 25.1.2022.g, dopuna izvještaja povodom slučaja izazivanja opšte opasnosti počinjenog na štetu redakcije ND Vijesti 26.12.2013. godine. Sastavni dio izvještaja je i analizaUputstva za postupanje državnih tužilaštava u slučajevima prijetnji i nasilja nad novinarima, ubistva novinara i napada na imovinu medija Tu broj 162/24 od 22.03.2024. godine Vrhovnog državnog tužioca Milorada Markovića. Navedeni izvještaj je Vlada usvojila na sjednici od 24.maja 2024.godine, a isti je objavljen i dostupan na linku: <https://www.gov.me/dokumenta/3d128f41-56a0-442c-b65d-2bec824736c2> .

Predsjednik i članovi Komisije imenovani su Odlukom o obrazovanju Komisije (Sl. list 53/2021, 52/2023). Predsjednik Komisije je Mihailo Jovović programski direktor nezavisnog dnevnika “Vijesti” a članovi/ice: Dalibor Tomović – advokat, predstavnik nevladinih organizacija, Dražen Živković - glavni urednik TV “PRVA”, Sead Sadiković - novinar, predstavnik “Društva profesionalnih novinara Crne Gore”, Ranko Vujović - izvršni sekretar Medijskog savjeta za samoregulaciju, Nebojša Asanović - advokat, predstavnik dnevnog lista “Dan”, Predrag Nikolić - predstavnik Sindikata medija Crne Gore, Predrag Šuković-predstavnik Uprave policije, Katarina Vujović - predstavnica Agencije za nacionalnu bezbjednost, Jelena Đaletić - predstavnica Vrhovnog državnog tužilaštva, Miroslav Turković - predstavnik Višeg državnog tužilaštva.Velimir Furtula je imenovan za člana Komisije na sjednici Vlade od 8. novembra 2024. godine nakon što je Zoran Miljanić podnio ostavku na članstvo a ova Odluka će biti objavljena u Službenom listu Crne Gore. Sekretarka Komisije je Marija Šoć službenica Ministarstva unutrašnjih poslova.

**II ZADACI I RAD KOMISIJE U IZVJEŠTAJNOM PERIODU**

Komisija utvrđuje plan i dinamiku prikupljanja činjenica i utvrđivanja drugih okolnosti koje su u vezi sa istragama slučajeva prijetnji i nasilja nad novinarima, ubistava novinara i napada na imovinu medija, u tu svrhu ostvaruje saradnju sa organima nadležnim za vođenje tih istraga; na osnovu dobijenih informacija i sagledanih okolnosti u vezi sa vođenim istragama, sačinjava pregled dosadašnjeg toka vođenih istraga; priprema mišljenje o djelotvornom načinu na koji bi se vođenje istrage moglo unaprijediti i u tu svrhu predlaže konkretne mjere koje bi trebalo preduzeti.

Pored redovnih zadataka, odnosno sačinjavanja izvještaja, Komisija je imala niz aktivnosti. Tokom izvještajnog perioda, predsjednik i sekretarka Komisije su na poziv Ministarstva vanjskih poslova prisustvovali koordinacionom sastanku održanom 18. juna u cilju razmatranja najboljih načina pripreme odgovora države na navode iz Platforme Savjeta Evrope o bezbjednosti novinara, a kojem je prisustvovao i predstavnik Ministarstva kulture i medija i predstavnica Tužilaštva. Na sastanku je konstatovano da je dobro da Komisija bude uključena u ovaj proces koordinacije, ali da se Komisija u svom radu oslanja na saznanja iz medija i na dokumentaciju koju joj nadležni organi dostavljaju, pa je važno da Vrhovno državno tužilaštvo, Uprava policije ali i Vrhovni sud budu konsultovani prilikom prikupljanja zvaničnih informacija koje će se koristiti u izvještavanju, a Komisija stoji na raspolaganju da u okviru svojih nadležnosti da doprinos.

Takođe, Komisija je prihvatila da u svojstvu koorganizatora sa Misijom OEBS-a u Crnoj Gori učestvuje u organizaciji okruglog stola koji je održan 29.oktobra tekuće godine. Pored diskusije o zaštiti novinara tokom ovog događaja održana je prezentacija nizozemskog mehanizma zaštite koji podrazumijeva uključenost svih aktera, od strane koordinatora i funkcioniše na osnovu potpisanog protokola Tužilaštva, policije, Sindikata medija i novinarskih udruženja. Navedeni mehanizam podrazumijeva praćenje toka postupka od momenta napada na novinara, bez potrebe da novinar lično prijavi napad ili prijetnju, a u svim policijskim jedinicama i tužilaštvima postoje kontakt osobe koje komuniciraju sa mehanizmom. Cilj je da se osigura što bolja koordinacija i efikasnost i cjelokupan postupak se vodi u okviru jednog sistema, u kojem sve relevantne institucije/organizacije imaju svog predstavnika i izdvajaju finansijska sredstva za njihov rad. Nakon završenog okruglog stola, uslijediće izvještaj koji će biti predstavljen ključnim akterima a kako bi se razmotrili načini putem kojih se ovaj ili sličan model može primijeniti u Crnoj Gori.

U okviru podrške radu Komisije, Misija OEBS-a u Crnoj Gori obezbijedila je sistem za upravljanje dokumentima (DMS) pomoću kojeg će se čuvati i pratiti sve informacije o slučajevima napada na novinare i medijsku imovinu u Crnoj Gori a Ministarstvo unutrašnjih poslova, koje obezbjeđuje administrativno-tehničku podršku radu Komisije, posredovalo je u prenosu donacije softvera i prateće opreme. Ugovor o primopredaji donacije potpisali su 19.11.2024. godine v.d. šefa Misije OEBS-a u Crnoj Gori Giovanni Gabassi, v.d. generalne direktorice Direktorata za međunarodnu saradnju, evropske integracije i projekte u MUP-u Tijana Šuković i predsjednik Komisije Mihailo Jovović. Pored podrške razvoju DMS softvera, Misija je obezbijedila i osnovnu tehničku opremu koja podržava instalaciju i rad softvera. Na ovaj način omogućava se Komisiji da klasifikuje i prezentuje podatke, generiše izvještaje, čuva dokumentaciju u elektronskim formatima, vodi evidenciju, i preuzima svu dokumentaciju koja datira još od 2013. godine, kada je Komisija formirana, čime se pruža mogućnost za bolju procjenu o tome kako su institucije rješavale predmete u prethodnom periodu. Tokom izvještajnog perioda puštena je u rad i posebna internet stranica Komisije koja je dio projekta „Efektivna prevencija i zaštita novinara u Crnoj Gori" koji zajednički sprovode Udruženje za odgovorni i održivi razvoj (UZOR) i Društvo profesionalnih novinara Crne Gore (DPNCG) u saradnji sa Hanns Seidel fondacijom uz finansijsku podršku Evropske unije (EU) posredstvom Delegacije EU u Podgorici i Ministarstva javne uprave ( <https://komisija.me/> ).

Komisija je u izvještajnom periodu na osnovu navoda iz medija upoznata sa aktuelnim slučajevima napada na novinare i tim povodom je tražila dostavljanje cjelokupnih spisa o radnjama koje su preduzete od nadležnih organa. Povodom slučajeva koje je evidentirala i to: napada na novinarku TV Vijesti Alisu Hajdarpašić tokom obavljanja radnog zadatka dana 14.4.2024. godine u Bijelom Polju; onemogućavanja ekipi TV Vijesti 14.3.2024.godine da uradi uključenje u jutarnji program “Boje jutra” iz Tološke šume u Podgorici; prijetnje zaposlenima u Televiziji E 20.2.2024. godine, koji su dobili više prijetećih komentara na društvenoj mreži Facebook sa dva profila; prijetnji novinarki RTCG Nataši Baranin 6.1.2024.godine u Podgorici Uprava policije je dostavila odgovore, dok odgovor od Vrhovnog državnog tužilaštva nije dostavljen, do dana zaključenja ovog izvještaja.

Takođe, Komisija se povodom najskorijeg slučaja napada na urednicu crne hronike u dnevnom listu Pobjeda Anu Raičković obratila nadležnim organima zahtjevom za dostavljanje dokumentacije. Uprava policije nije dostavila odgovor do dana zaključenja izvještaja, dok je Vrhovno državno tužilaštvo poslalo informaciju da navedene spise nije u mogućnosti da dostavi jer je postupak u fazi izviđaja.

Komisija je 29. novembra tekuće godine putem mejla dobila izjašnjenje Državnog tužilaštva u odnosu na preporuke Komisije iz prethodnog izvještaja, pojedinačne informacije, kao i ažuriranu tabelu slučajeva napada na novinare. Kako su navedena izjašnjenja stigla nakon nekoliko mjeseci, a Komisija je bila u obavezi da pripremi redovni izvještaj koji nije mogla dalje prolongirati, svoje analize ovih izjašnjenja sačiniće naknadno i biće obuhvaćeni sljedećim izvještajem.

Komisija se dopisom obratila i Generalnom sekretarijatu Vlade i tražila informaciju o statusu realizacije preporuke Komisije da Vlada objavi novčanu nagradu u iznosu od najmanje milion eura licu ili licima za davanje informacije koja bi mogla pomoći ili dovesti do toga da se razjasni ubistvo Duška Jovanovića, ali do dana zaključenja izvještaja nije dostavljen odgovor.

Detaljan spisak dopisa koje je Komisija upućivala u izvještajnom periodu i akata koji su Komisiji dostavljeni je u posljednjem odjeljku ovog izvještaja.

**III IZVJEŠTAJI KOMISIJE O POJEDINAČNIM SLUČAJEVIMA**

**1.Izvještaj o napadu na novinarku ,,Vijesti’’ Oliveru Lakić (7.3.2012. godine)**

U odnosu na navedeni događaj Komisiji je dostavljena dokumentacija koja je proistekla iz postupanja policijskih službenika i Osnovnog državnog tužilaštva u Podgorici.

Dana 07. marta 2012. godine oko 21,30 časova u Podgorici, okrivljeni Bušković Ivan je vršenjem nasilja prema drugom i drskim i bezobzirnim ponašanjem ugrozio spokojstvo građana i remetio javni red i mir, na način što je, bez povoda, fizički napao oštećenu Lakić Oliveru, tako što joj je, u trenutku dok je otključavala vrata od ulaza, u kojem stanuje, prišao sa lijeve bočne strane, uhvatio je i snažno stisnuo za lijevo rame, a kada se oštećena okrenula prema njemu, više puta je pesnicom udario u predjelu lijeve strane glave nanoseći joj laku tjelesnu povredu u vidu otoka i krvnog podliva lijevog jagodičnog predjela i istegnuća vratnog dijela kičmenog stuba, od kojih udaraca je oštećena pala.

U odnosu na navedeni događaj od strane policije,tužilaštva i suda preduzete su sledeće radnje: saslušani su kao svjedoci i uzete su izjave od istih i to svjedok oštećena Lakić Olivera i svjedoci Knežević Radomir, Knežević Vladimir, Mališić Mirčeta, Perazić Dragoslav, Siništaj Ivan, Đonović Ivan, Čađenović Borko, Bašović Branko, Bušković Nikola, Knežević Stevan, Milačić Nenad,Šofranac Igor i Đurović Simo, mld P.I., M.N, N. J, Š. S, D. M. i K. P, sačinjen zapisnik o uviđaju Uprave policije PJ Podgorica Ku.br.204/2012 od 13.03.2012. godine, zapisnik o prepoznavanju Osnovnog državnog tužilaštva u Podgorici Ktr.br.267/12 od 13.03.2012. godine, medicinska dokumentacija na ime oštećene Lakić Olivere, nalaz i mišljenje sudskog vještaka medicinske struke prof. dr. Miodraga Šoća od 16.03.2012. godine, zapisnik o pretresanju stana i drugih prostorija Uprave policije PJ Podgorica Ku.br.204/2012 od 11.03.2012. godine na ime Bušković Aleksandra, zapisnik o pretresanju prevoznog sredstva putnika, prtljaga i drugih pokretnih stvari Uprave policije PJ Podgorica Ku.br.204/2012 od 11.03.2012. godine na ime Bušković Aleksandra, dvije potvrde o privremenom oduzimanju predmeta Uprave policije PJ Podgorica Ku.br.204/2012 od 11.03.2012. godine na ime Bušković Aleksandra, nalaz i mišljenje sudskog vještaka za telekomunikacije Boljević Predraga od 29.03.2012. godine i isti vještak je neposredno saslušan na glavnom pretresu pred sudom, dva fotoelaborata Uprave policije PJ Podgorica, uvid u sim karticu i u CD-evove listinzima poziva, izvještaj Uprave policije PJ Podgorica iz kaznene evidencije na ime okrivljenog Bušković Ivana od 17.04.2012. godine, izvještaj Forenzičkog centra o daktiloskopskom vještačenju i DNK analizi, dvije šipke izuzete sa lica mjesta sa fotodokumentacijom, dopis Forenzičkog centra Danilovgrad od 13.06.2012. godine, dopis Crnogorskog Telekoma od 19.06.2012. godine, dopis M tel-a od 13.06.2012. godine, dopis Telenor-a od 13.06.2012. godine, CD snimak-listing komunikacija za broj 069/......, optužni predlog Osnovnog državnog tužilaštva Podgorica Kt.br.408/12 od 09.aprila 2012. godine, presuda Osnovnog suda u Podgorici K.br.410/12 od 20.07.2012. godine, žalbe Osnovnog državnog tužilaštva i branilaca okrivljenog i presuda Višeg suda u Podgorici Kž.br.1780/2012 od 24.12.2012. godine.

U odnosu na navedeni događaj bitno je istaći da je za navedeni događaj optužen optužnim predlogom Osnovnog državnog tužilaštva Podgorica Kt.br.408/12 od 09.aprila 2012. godine okrivljeni Bušković Ivan, da je na osnovu istog i postupka po istom od strane Osnovnog suda u Podgorici presudom Osnovnog suda u Podgorici K.br.410/12 od 20.07.2012. godine okrivljen Bušković Ivan i osuđen za krivično djelo nasilničkog ponašanja iz čl.399 Krivičnog zakonika na kaznu zatvora u trajanju od devet mjeseci, da su na navedenu presudu Osnovnog suda u Podgorici žalbe izjavili i Osnovno državno tužilaštvo u Podgorici i branioci okrivljenog i da su navedene žalbe presudom Višeg suda u Podgorici Kž.br.1780/2012 od 24.12.2012. godine odbijene kao neosnovane, a presuda Osnovnog suda u Podgorici K.br.410/12 od 20.07.2012. godine potvrđena.

Bitno je istaći da je prvostepeni sud u obrazloženju svoje presude na str. 20 iste između ostalog naveo da po nalaženju suda kako okrivljeni, tako i saslušani svjedoci, sud ukazuje da su : ,,navedeni svjedoci u pokušaju da daju alibi okrivljenom, navodili sve detalje na koje je prethodno ukazano, pri čemu su svaki od saslušanih svjedoka opisivali i najsitnije detalje, iz čega sud izvodi zaključak da su to uradili smišljeno, u želji da daju alibi okrivljenom i sud ubijede da je isti bio na utakmici kritične noći, a ne da se radi o spontanosti u kazivanju, kako to navodi branilac okrivljenog, jer bi upravo suprotno, za sud bilo logično i životno prihvatljivo da se svjedoci prilikom opisa događaja nisu sjećali baš svih detalja, a ovo posebno kod činjenice da fudbal igraju tri puta nedeljno. Iz svega navedenog sud zaključuje da su navedeni svjedoci svoje iskaze dali upravo svjesno i sa namjerom da učine vjerovatnom odbranu okrivljenog da je kritične večeri igrao fudbal’’.

S tim u vezi takođe je bitno istaći da je protiv Perazić Dragoslava, Siništaj Ivana, Čađenović Borka, Bašović Branka, Bušković Nikole i Đurović Sima, vođen krivični postupak pred Osnovnim sudom u Podgorici, po optužnom predlogu Osnovnog državnog tužilaštva u Podgorici, zbog krivičnog djela davanje lažnog iskaza iz čl.389 st.3 u vezi st.1 Krivičnog zakonika Crne Gore, te da je povodom istog , dana 08.05.2015. godine , donijeta prvostepena presuda Osnovnog suda u Podgorici poslovne oznake K.br.436/13, kojom su Perazić Dragoslav,

Siništaj Ivana, Čađenović Borka, Bašović Branka i Đurović Simo oglašeni krivim za krivično djelo koje im je stavljeno na teret i osuđeni na zatvorske kazne u trajanju od po 3 (tri) mjeseca, dok je okrivljenom Bušković Nikoli izrečena uslovna osuda kojom je utvrđena kazna zatvora u trajanju od tri mjeseca i istovremeno određeno da se ista neće izvršiti, ako okrivljeni u roku od dvije godine, po pravosnažnosti presude ne izvrši novo krivično djelo.

Viši sud u Podgorici je drugostepenom presudom poslovne oznake Kž.br.1384/2015, dana 15.02.2016. godine odlučujući po žalbama ODT-a Podgorica, branilaca okrivljenih izjavljenih protiv presude Osnovnog suda u Podgorici K.br.436/13 od 08.05.2013. godine, potvrdio navedenu presudu i odbio uložene žalbe.

**Zaključak:**

Na navedeno, a zaključujući po zaključku suda iz obrazloženja presude istog, Komisija ističe ono što sud nije naveo u svom obrazloženju presude i što je razumljivo što nije naveo zbog prirode same presude i postupka, ali što logično proizilazi iz ovakvog zaključka suda, da je potpuno jasno da su svjedoci na koje se odnosi ovakav zaključak suda prethodno na organizovan način pripremljeni da daju ovakve očito lažne iskaze pred sudom i drugim postupajućim organima i to sve u detalje na isti način i na osnovu istih podataka, a da bi tako zaštitili ili pokušali da zaštite okrivljenog, a moguće i neka druga lica koja su umiješana na sve druge moguće načine i razloge u navedeni zločin.

Ne mogu se spontano i slučajno davati isti detaljni iskazi, baš od strane svakog svjedoka u postupku i izloženo sve na isti ili sličan način, to može samo planski i organizovano.

Mišljenja smo da je nadležno tužilaštvo na osnovu ovakvog obrazloženja suda iz presude pravilno postupilo i uložilo optužni predlog nadležnom sudu protiv navedenih okrivljenih koji je rezultirao osuđujućom presudom protiv okrivljenih zbog krivičnog djela davanje lažnog iskaza iz čl.389 st.3 u vezi st.1 Krivičnog zakonika Crne Gore i da je pravilno uložilo žalbu na presudu navedenog suda u dijelu visine izrečene kazne okrivljenima.

U odnosu na visinu kazne za navedeno krivično djelo za koje su okrivljeni od strane suda osuđeni bitno je istaći da je navedenim članom 389 stav 3 Krivičnog zakonika Crne Gore propisana kazna u rasponu od tri mjeseca do pet godina zatvora, a stavom 1 istog člana do tri godine zatvora i da su svi okrivljeni od strane suda osuđeni i kažnjeni sa minimumom kazne od tri mjeseca zatvora, dok je jedan okrivljeni kažnjen uslovnom osudom i da je zbog toga pravilno nadležno tužilaštvo podnijelo sudu žalbu protiv presude Osnovnog suda u Podgorici na tako izrečenu visinu kazne i tako uradilo ono što je moglo da uradi, ali je drugostepeni sud takvu žalbu svojom odlukom odbio.

**Preporuka:**

Preporučuje se da se ubuduće u ovakvim slučajevima, kao što je to urađeno u ovom slučaju, redovno pokreću postupci protiv svjedoka za koje po ocjeni suda ili tužilaštva postoje osnovi da su isti dali lažni iskaz pred sudom ili sprečavali dokazivanje, a što je obaveza ne samo postupajućeg tužioca u predmetu, već i postupajućih sudija, a što je sve dalje od značaja za društvo za prevenciju u odnosu na davanje lažnih iskaza pred sudom i drugim nadležnim organima od strane svjedoka i drugih učesnika u postupku i drugih potencijalnih izvršioca takvih krivičnih djela, da bi ih tako preventivno odvratili od izvršenja istih.

Dostavljena dokumentacija Komisiji u vezi predmetnog slučaja,a koju dokumentaciju je komisija koristila u vezi sastava predmetnog izvještaja:

Izjave i to svjedok oštećena Lakić Olivera i svjedoci Knežević Radomir,Knežević Vladimir,Mališić Mirčeta,Perazić Dragoslav,Siništaj Ivan,Đonović Ivan,Čađenović Borko,Bašović Branko,Bušković Nikola,Knežević Stevan,Milačić Nenad,Šofranac Igor i Đurović Simo, mldb P. I, M. N, N. J, Š. S, D. M. i K. P, zapisnik o uviđaju Uprave policije PJ Podgorica Ku.br. 204/2012 od 13.03.2012. godine, zapisnik o prepoznavanju Osnovnog državnog tužilaštva u Podgorici Ktr.br.267/12 od 13.03.2012. godine, medicinska dokumentacija na ime oštećene Lakić Olivere, nalaz i mišljenje sudskog vještaka medicinske struke prof. dr. Miodraga Šoća od 16.03.2012. godine, zapisnik o pretresanju stana i drugih prostorija Uprave policije PJ Podgorica Ku.br.204/2012 od 11.03.2012. godine na ime Bušković Aleksandra, zapisnik o pretresanju prevoznog sredstva putnika, prtljaga i drugih pokretnih stvari Uprave policije PJ Podgorica Ku.br.204/2012 od 11.03.2012. godine na ime Bušković Aleksandra, dvije potvrde o privremenom oduzimanju predmeta Uprave policije PJ Podgorica Ku.br.204/2012 od 11.03.2012. godine na ime Bušković Aleksandra, nalaz i mišljenje sudskog vještaka za telekomunikacije Boljević Predraga od 29.03.2012. godine i isti vještak je neposredno saslušan na glavnom pretresu pred sudom, dva fotoelaborata Uprave policije PJ Podgorica, uvid u sim karticu i u CD-ove sa listinzima poziva, izvještaj Uprave policije PJ Podgorica iz kaznene evidencije na ime okrivljenog Bušković Ivana od 17.04.2012. godine, izvještaj Forenzičkog centra o daktiloskopskom vještačenju i DNK analizi, dvije šipke izuzete sa lica mjesta sa fotodokumentacijom, dopis Forenzičkog centra Danilovgrad od 13.06.2012. godine, dopis Crnogorskog Telekoma od 19.06.2012. godine, dopis M tel-a od 13.06.2012. godine, dopis Telenor-a od 13.06.2012. godine, CD snimak-listing komunikacija za broj 069/......, optužni predlog Osnovnog državnog tužilaštva Podgorica Kt.br.408/12 od 09.aprila 2012. godine, presuda Osnovnog suda u Podgorici K.br.410/12 od 20.07.2012. godine, žalbe Osnovnog državnog tužilaštva i branilaca okrivljenog i presuda Višeg suda u Podgorici Kž.br.1780/2012 od 24.12.2012. godine, dopis Osnovnog državnog tužilaštva u Podgorici Tu.br.754/24 od 24.07.2024. godine.

**2.Izvještaj o napadu na novinare Danicu Janković i Slobodana Čukića 7.8.2022. godine**

U odnosu na navedeni događaj Komisiji je dostavljena dokumentacija koja je proistekla iz postupanja Uprave policije.

Dana 08.08.2022. godine od strane Uprave policije sačinjena je službena zabilješka i to analiza tonskog snimka koji je policiji dostavila Gradska televizija Podgorica i koji tonski snimak je u trajanju od 5,40 minuta i u kojem se navode razgovori lica: Janković Vaska, Janković Danice, Čukić Slobodana i nepoznatih lica.

O navedenom je sačinjena službena zabilješka od strane Uprave policije, Odjeljenja bezbjednosti Cetinje zavedena dana 08.08.2022. godine pod br.14/6-1-027/2022-2376.

Dana 07.08.2022. godine u 12,30 h putem radio veze policija je upoznata od strane PS OB Cetinja Pejović Boža da je potrebna pomoć ispred manastira jer ima svađe između više lica i da su dolaskom na lice mjesta zatekli raspravu više lica kao i novinarku Gradske Televizije Podgorica Janković Danicu iz Podgorice. Tom prilikom Čavor Slobodan iz Cetinja upućuje grubu psovku Čukić Slobodanu iz Podgorice i kreće u njegovom pravcu i tada između njih staju policajci i sprečavaju dalji konflikt.

Slobodan Čukić se tada policiji predstavio kao novinar-urednik Pobjede, ali je takođe saopštio da je tu u privatnoj režiji i da nije radno angažovan. Policija je Čukić Slobodana uputila u OB Cetinje radi podnošenja pismene prijave dok su Čavor Slobodana doveli u OB Cetinje radi prikupljanja obavještenja od građanina vezano za cjelokupni događaj i da je o svemu upoznat ODT u Cetinju Katarina Padalica koja je naložila da se izuzme audio snimak Gradske televizije Podgorica, te da će se nakon saslušanja audio snimka izjasniti o mogućoj kvalifikaciji djela.

O navedenom su sačinjene tri službene zabilješke od strane Uprave policije, Odjeljenje bezbjednosti Cetinje sve zavedene dana 08.08.2022. godine pod br. 14/6-1-027/2022-2376.

Dana 07.08.2022. godine u OB Cetinje u vezi prikupljanja obavještenja od građanina Čukić Slobodana isti je dao policijskom službeniku obavještenje u kome je u najbitnijem naveo da je zaposlen u dnevnom listu Pobjeda kao urednik novinar i da je došao do Cetinja da popije kafu i da je stigao do pred Manastir kada je primijetio da je stariji čovjek dobacio ružne riječi grupi momaka i prisutne ,,novinarske gradske televizije’’ zbog čega je došlo do žučne rasprave kada je stigao policajac i počeo da ih razdvaja.

Tada ga je ovaj stariji čovjek u prisustvu policajca pitao provokativno ,,Ko si ti’’, a na što mu je odgovorio da je novinar dnevnog lista Pobjeda posle čega mu je ovaj stariji čovjek uputio grubu psovku i krenuo u njegovom pravcu sa uzdignutim rukama i stisnutim pesnicama u namjeri da ga udari u čemu je spriječen od strane prisutnih policajaca i momaka.

O navedenom je sačinjen zapisnik o obavještenju prikupljenom od građanina Čukić Slobodana od strane Uprave policije, Odjeljenje bezbjednosti Cetinje, Stanica kriminalističke policije zavedena dana 07.08.2022. godine pod br. 14/6-1-027/2022-2376.

Dana 07.08.2022. godine u OB Cetinje u vezi prikupljanja obavještenja od građanina Janković Danice i ista je dala policijskom službeniku obavještenje u kome je u najbitnijem navela da je novinarka Gradske televizije Podgorica i da se dana 07.08.2022. godine nalazila na radnom zadatku na Cetinju gdje su snimali prilog vezan za zastave na Cetinjskom manastiru i kada joj se nakon snimljenog priloga oko 12,00 h obratila starija muška osoba sa riječima ,,Koja smo televizija’’ i kada mu je saopštila da su iz Gradske televizije on je izgovorio ,,To je televizija koja sije krv, jer ne želi da čuje drugu stranu’’, ,,Sije mržnju među Cetinjanima’’.

Tada je vidjela i da je ovo starije lice krenulo prema novinaru Slobodanu Čukiću i da ne zna sa sigurnošću ko je koga vrijeđao, ali da o tome postoji audio snimak.

Takođe je izjavila da prilikom navedenog događaja njoj nije bila ugrožena sigurnost, tako da su nastavili dalje snimanje.

O navedenom je sačinjen zapisnik o obavještenju prikupljenom od građanina Janković Danice od strane Uprave policije, Odjeljenje bezbjednosti Cetinje, Stanica kriminalističke policije zavedena dana 07.08.2022. godine pod br.14/6-1-027/2022-2376.

U vezi navedenog događaja takođe su od strane policijskih službenika sačinjeni zapisnici o obavještenju prikupljenom od građanina Bracanović Vladimira i Čavor Slobodana i oni su takođe zavedeni dana 07.08.2022. godine pod istim brojem 14/6-1-027/2022-2376.

Dana 07.08.2022. godine u OB Cetinje u vezi prikupljanja obavještenja od građanina Janković Vaska i isti je dao policijskom službeniku obavještenje u kome je u najbitnijem naveo da je sa svoja dva druga Slobom Čavorom i Pejanović Jovom prošetao do Manastira i da je tada novinarki uputio riječi ,, da ste vi iz Gradske televizije iz Podgorice došli ovdje da stavljate krv među Cetinjanima’’ i da u tom momentu prilazi nepoznati čovjek vodeći za povodac kućnog ljubimca i izgovara riječi ,,vidi što se čini vidi što ste učinjeli’’ i drugo čega se ne može sjetiti ali misli da su bile političkog karaktera i onda mu je Janković Vesko uputio riječi ,,Sram te bilo, došao si iz Podgorice da mutiš Cetinjane’’ i tu se završila sva komunikacija.

U vezi navedenog događaja od strane policijskih službenika sačinjen je zapisnik o obavještenju prikupljenom od građanina Janković Vaska i on je takođe zaveden dana 07.08.2022. godine pod istim brojem 14/6-1-027/2022-2376.

Dana 07.08.2022. godine u OB Cetinje u vezi prikupljanja obavještenja od građanina Pejanović Jova isti je dao policijskom službeniku obavještenje u kome je u najbitnijem naveo da je sa svoja dva druga Slobom Čavorom i Veskom Jankovićem prošetao do Manastira i da je tada čuo da je Janković Vesko novinarki uputio riječi ,, da ste vi iz Gradske televizije iz Podgorice došli ovdje da stavljate krv među Cetinjanima’’ i da u tom momentu prilazi nepoznati čovjek vodeći za povodac kućnog ljubimca i izgovara riječi ,,znam ja da vas je poslao Joanikije da nas provocirate’’, ali je sve završeno bez ikakvog fizičkog kontakta, nakon čega je došla policija i sve se završilo.

U vezi navedenog događaja od strane policijskih službenika sačinjen je zapisnik o obavještenju prikupljenom od građanina Pejović Jova i on je takođe zaveden dana 07.08.2022. godine pod istim brojem 14/6-1-027/2022-2376.

Dostavljen je i dopis Centra bezbjednosti Cetinje, Odjeljenje bezbjednosti Cetinje broj 14/6-1-027/2022-2376 od 08.08.2022. godine upućeno Osnovnom državnom tužilaštvu Cetinje, ODT Katarini Padalica u kome je obavještavaju o predmetnom događaju koji se dogodio dana 07.08.2022. godine ispred Cetinjskog manastira i prijavi Janković Danice iz Podgorice i Čukić Slobodana iz Podgorice sa svim naprijed navedenim prilozima.

U odnosu na navedeni događaj Komisiji je dostavljena i dopuna dokumentacije koja je proistekla iz postupanja Osnovnog državnog tužilaštva Cetinje i Uprave policije, Odjeljenje bezbjednosti Cetinje, a koja dopuna dokumentacije je dostavljena Komisiji. U odnosu na dopunjenu dokumentaciju ističemo sljedeće:

Državna tužiteljka ODT Cetinje Katarina Padalica je u krivičnom predmetu ovog tužilaštva KTR.br.194/22 naložila Upravi policije, Odjeljenju bezbjednosti Cetinje da se cjelokupni spisi predmeta koji se odnose na predmetni događaj dostave ovom tužilaštvu, a o čemu je pomenuta tužiteljka sačinila službenu zabilješku KTR.br.194/22 od 08.08.2022.godine.

Takođe, da državna tužiteljka ODT Cetinje Katarina Padalica u krivičnom predmetu ovog tužilaštva KTR.br.194/22 formiranog povodom obavještenja ovog tužilaštva dana 07.08.2022. godine od strane policijskih službenika Uprave policije, Odjeljenja bezbjednosti Cetinje nije našla osnova za pokretanje krivičnog postupka protiv bilo kojeg lica za krivično djelo za koje se gonjenje preduzima po službenoj dužnosti, a o čemu je pomenuta tužiteljka sačinila službenu zabilješku KTR.br.194/22 od 28.11.2022.godine.

Da je državna tužiteljka ODT Cetinje Katarina Padalica obavijestila Upravu policije, Odjeljenje bezbjednosti Cetinje da ukoliko utvrde da je od strane lica koja su učestvovala u predmetnom događaju počinjen prekršaj, potrebno je da protiv istog pokrenu prekršajni postupak i o tome obavijeste ovo tužilaštvo, a o čemu je pomenuta tužiteljka sačinila službenu zabilješku KTR.br.194/22 od 28.11.2022. godine.

Da je Uprava policije, Regionalni centar bezbjednosti Centar, Odjeljenje bezbjednosti Cetinje, Stanica policije Cetinje dana 06.12.2022. godine podnijela prijavu za prekršaj protiv Janković Vaska i Čavor Slobodana zbog prekršaja počinjenog dana 07.08.2022. godine na štetu novinarke Gradske televizije Podgorica Janković Danice i Čukić Slobodana, čime su počinili prekršaj iz člana 7 stav 2 Zakona o javnom redu i miru.

Iz navedene prijave se ne vidi kome je podnešena i kada je podnešena, tj. zavedena kod organa kome je podnešena.

Da je Uprava policije, Odjeljenje bezbjednosti Cetinje, Stanica policije Cetinje dana 06.12.2022. godine zavedeno kod iste pod br. 75/1/2022-36 podnijela Sudu za prekršaje Podgorica, Odjeljenje u prijestonici Cetinje zahtjev za pokretanje prekršajnog postupka protiv Janković Vaska i Čavor Slobodana zbog prekršaja počinjenog dana 07.08.2022. godine na štetu novinarke Gradske televizije Podgorica Janković Danice i Čukić Slobodana, čime su počinili prekršaj iz člana 7 stav 2 Zakona o javnom redu i miru.

Iz navedenog zahtjeva se ne vidi kada je podnešena tj.zavedena kod organa kome je podnešena.

Iz dopisa Uprava policije, Regionalni centar bezbjednosti Centar, Odjeljenje bezbjednosti Cetinje, Stanica policije Cetinje od 21.12.2022. godine zavedenog kod istog pod br. 75-1/027/22-3100/2 upućeno Osnovnom državnom tužilaštvu Cetinje se vidi da isti obavještavaju ODT Katarinu Padalicu da su postupili po dopisu iste i da su podnijeli prekršajnu prijavu koju su pokrenuli protiv Čavor Slobodana i Janković Vaska iz Cetinja, a vezano za događaj koji se dogodio dana 07.08.2022 godine na platou ispred Cetinjskog manastira.

**Zaključak:**

Uprava policije, Odjeljenje bezbjednosti Cetinje, Stanica policije Cetinje dana 06.12.2022. godine zavedeno kod iste pod br. 75/1/2022-36 podnijela je Sudu za prekršaje Podgorica, Odjeljenje u prijestonici Cetinje zahtjev za pokretanje prekršajnog postupka protiv Janković Vaska i Čavor Slobodana zbog prekršaja počinjenog dana 07.08.2022. godine naštetunovinarke Gradske televizije Podgorica Janković Danice i Čukić Slobodana, čime su počinili prekršaj iz člana 7 stav 2 Zakona o javnom redu i miru.

Navedeni prekršaj je počinjen dana 07.08.2022. godine na štetu novinarke Gradske televizije Podgorica Janković Danice i Čukić Slobodana.

Član 153 Zakona o prekršajima propisuje:

Kad nije moguće izdati prekršajni nalog, u skladu sa članom 144 ovog zakona, podnosilac zahtjeva će podnijeti zahtjev za pokretanje prekršajnog postupka nadležnom sudu, odmah po saznanju za prekršaj i učinioca, a najkasnije u roku od 60 dana.

Dakle, policija je podnijela zahtjev za pokretanje prekršajnog postupka nadležnom sudu dana 06.12.2022. godine, za prekršaj koji se desio dana 07.08.2022. godine, a što znači poslije 96 dana od dana saznanja za prekršaj i učinioca, a pošto je krajnji rok za podnošenje navedenog zahtjeva za pokretanje prekršajnog postupka najkasnije 60 dana od dana saznanja za prekršaj i učinioca, navedeni zahtjev za pokretanje prekršajnog postupka a protiv navedenih okrivljenih je podnijet neblagovremeno, a što je razlog za obustavljanje postupka protiv okrivljenih, a kako je to propisano članom 196 stav 1 tačka 2 Zakona o prekršajima.

U spisima predmeta nema dokaza da su navedene prijave i zahtjevi od strane Uprave policije podnijeti sudu za prekršaje i nema odluke suda za prekršaje po navedenoj prijavi i zahtjevu.

U vezi predmetnog slučaja Komisija takođe konstatuje da je nejasno zašto su sva navedena dokumenta: akti, zapisnici, službene zabilješke u OB Cetinje zavedene pod potpuno istim brojem bez ikakve razlike ili preciziranja u odnosu na prethodni broj, što nije u skladu sa Uputstvom o načinu vršenja kancelarijskog poslovanja ("Službeni list Crne Gore", br. 059/19 od 23.10.2019, 003/20 od 23.01.2020) i što otežava identifikaciju i traženje dokumenata.

**Preporuka:**

Komisija preporučuje da se svaki dokument, akt koji se posebno ovjerava ovjeri na propisan način, unese broj na istom aktu koji će se razlikovati od prethodnog ili prethodnih ili naknadnih akata i dokumenata, da bi se tako po broju razlikovali i kako bi bilo omogućeno da se po broju akti i dokumenti identifiikuju, a kako je propisano Uputstvom o načinu vršenja kancelarijskog poslovanja ("Službeni list Crne Gore", br. 059/19 od 23.10.2019, 003/20 od 23.01.2020).

Komisija preporučuje da policija o svim slučajevima prijetnji i napada na novinare i njihovu imovinu uvijek obavijesti Tužilaštvo.

Takođe preporučuje da državni tužioci postupe u ovim predmetima sa posebnom hitnošću i da bez odlaganja preduzmu sve mjere i radnje u skladu sa zakonom, a da u slučaju donošenja rješenja o odbacivanju krivične prijave podnesu zahtjev za pokretanje prekršajnog postupka, ukoliko se u radnjama prijavljenog stiču obilježja bića prekršaja, vodeći računa o rokovima zastare, što je u skladu sa Uputstvom vrhovnog državnog tužioca za postupanje u ovim slučajevima od 22.03.2024. godine.

Potrebno je da državni tužioci u svim slučajevima napada na novinare, u toku trajanja postupka aktivno sarađuju sa oštećenima i ujedno ih obavještavaju o svim preduzetim radnjama kao i ishodu svakog postupka, što je takođe sadržano u prethodno navedenom Uputstvu.

Dostavljena dokumentacija Komisiji u vezi predmetnog slučaja, a koju dokumentaciju je Komisija koristila u vezi sačinjavanja predmetnog izvještaja:

-službena zabilješka od strane Uprave policije,Odjeljenje bezbjednosti Cetinje zavedena dana 08.08.2022. godine pod br. 14/6-1-027/2022-2376;

-tri službene zabilješke od strane Uprave policije, Odjeljenje bezbjednosti Cetinje sve zavedene dana 08.08.2022. godine pod br. 14/6-1-027/2022-2376;

-zapisnik o obavještenju prikupljenom od građanina Čukić Slobodana od strane Uprave policije, Odjeljenje bezbjednosti Cetinje, Stanica kriminalističke policije zavedena dana 07.08.2022. godine pod br. 14/6-1-027/2022-2376;

-zapisnik o obavještenju prikupljenom od građanina Janković Danice od strane Uprave policije, Odjeljenje bezbjednosti Cetinje, Stanica kriminalističke policije zavedena dana 07.08.2022. godine pod br. 14/6-1-027/2022-2376;

-zapisnici o obavještenju prikupljenom od građanina Bracanović Vladimira i Čavor Slobodana i oni su takođe zavedeni dana 07.08.2022. godine pod istim br. 14/6-1-027/2022-2376;

-zapisnik o obavještenju prikupljenom od građanina Janković Vaska i on je takođe zaveden dana 07.08.2022. godine pod br. 14/6-1-027/2022-2376;

-zapisnik o obavještenju prikupljenom od građanina Pejović Jova i on je takođe zaveden dana 07.08.2022. godine pod istim br. 14/6-1-027/2022-2376;

-dopis Centra bezbjednosti Cetinje, Odjeljenje bezbjednosti Cetinje br. 14/6-1-027/2022-2376 od 08.08.2022. godine upućeno Osnovnom državnom tužilaštvu Cetinje, ODT Katarini Padalica;

-službena zabilješka ODT KTR.br.194/22 od 08.08.2022. godine;

-službena zabilješka ODT KTR.br.194/22 od 28.11.2022. godine;

-službena zabilješka ODT KTR.br.194/22 od 28.11.2022. godine;

-prijava Uprave policije, Regionalni centar bezbjednosti Centar, Odjeljenje bezbjednosti Cetinje, Stanica policije Cetinje dana 06.12.2022. godine, za prekršaj protiv Janković Vaska i Čavor Slobodana zbog prekršaja počinjenog dana 07.08.2022. godine;

-zahtjev za pokretanje prekršajnog postupka Uprave policije, Odjeljenje bezbjednosti Cetinje, Stanica policije Cetinje dana 06.12.2022. godine zavedeno kod iste pod br. 75/1/2022-36 , Sudu za prekršaje Podgorica, Odjeljenje u prijestonici Cetinje protiv protiv Janković Vaska i Čavor Slobodana;

-dopis Uprave policije, Regionalni centar bezbjednosti Centar, Odjeljenje bezbjednosti Cetinje, Stanica policije Cetinje od 21.12.2022 godine zaveden kod istog pod br. 75-1/027/22-3100/2 upućen Osnovnom državnom tužilaštvu Cetinje.

**3.Izvještaj o napadu na glavnu i odgovornu urednicu ,,M Portala’’ Danicu Nikolić 10.9.2022. godine**

U odnosu na navedeni događaj Komisiji je dostavljena dokumentacija koja je proistekla iz postupanja Uprave policije.

Dana 11.09.2022. godine u OB Podgorica, a u vezi prikupljanja obavještenja, Danica Nikolić dala je policijskom službeniku obavještenje u kome je u najbitnijem navela da je zaposlena kao glavni i odgovorni urednik M Portala sa sjedištem u Podgorici i da je dana 10.09.2022. godine oko 23:30 h, prilikom provjeravanja inbox-a njene službene e-mail adrese uočila da su joj pristigla tri mail-a, sa njoj nepoznate email adrese (hotmail adresa), u kojima su iznesene grube uvrede i psovke, i upućene prijetnje.

Danica Nikolić dalje u svom obavještenju policiji navodi da navedeni e-mail na kojem su pristigle navedene poruke, koristi samo ona kao službeni e-mail, a isti je iz tog razloga i dostupan javnosti jer je objavljen na zvaničnoj stranici M Portala. Takođe je mišljenja da navedene poruke njoj nisu upućene iz ličnih razloga jer nije u svađi ni sa kim i lično nema neprijatelja, već se vjerovatno odnose na njen profesionalan rad, odnosno objave na M Portalu koji je počeo da radi 13. jula 2022. godine, a u poslednje vrijeme izaziva veliku pažnju javnosti. Nije joj poznato ko bi mogao stajati iza navedenih poruka poslatih sa navedene adrese, kao i da do tada nije dobijala ovakve poruke, a nije u saznanju da ih je dobijao neko od njenih kolega iz M Portala. Napominje da je spremna da policijskim službenicima ustupi svoju e-mail adresu na koju su pristigle pomenute poruke, kao i sve ostale neophodne podatke u cilju utvrđivanja identiteta pošiljalaca ovih poruka.

O navedenom je sačinjen zapisnik o obavještenju prikupljenom od građanina Danice Nikolić, od strane Uprave policije, Regionalni centar bezbjednosti ,,Centar’’, Odjeljenje bezbjednosti Podgorica, Stanica policije za JRM bez broja od 11.09.2022. godine.

U prilogu su date tri poruke upućene Danici Nikolić na njen službeni e-mail i to:poruka od dana 10.09.2022. godine u 12:33:30 h, poruka od dana 10.09.2022. godine u 18:30:24 h, poruka od dana 10.09.2022. godine u 13:29:11 h.

Dana 12.09.2022. godine u prostorije OB Podgorica, pristupila je glavna i odgovorna urednica M Portala Danica Nikolić i podnijela prijavu protiv NN lica koje je sa e-mail adrese poslalo tri poruke uvredljive i prijeteće sadržine, na njenu e-mail adresu, koje su kod podnosioca prijave izazvale osjećaj straha za svoj život, život članova njene porodice i za život svih zaposlenih M Portala.

O navedenom sačinjena je službena zabilješka Uprave policije, Regionalni centar bezbjednosti ,,Centar’’, Odjeljenje bezbjednosti Podgorica, Stanica policije za JRM bez broja od datuma 12.09.2022. godine zavedena kod Ministarstva unutrašnjih poslova dana 23.09.2022. godine pod br. 73/2-077/22-3521/522.

Dana 13.09.2022. godine od strane Uprave policije, Regionalni centar bezbjednosti ,,Centar’’, Odjeljenje bezbjednosti Podgorica, Stanica policije za JRM dostavljeno je obavještenje broj 73/2-217/22-4575/1 i to SBPOKK, Odsjek za suzbijanje teških krivičnih djela, Grupa za suzbijanje visokotehnološkog kriminala, a u kome je navedeno da je dana 11.09.2022. godine u službene prostorije OB Podgorica pristupila Danica Nikolić glavna i odgovorna urednica ,,M Portala’’ i podnijela pismenu prijavu protiv NN lica, koje joj je sa e-mail adrese poslalo tri poruke uvredljive i prijeteće sadržine, na njenu e-mail adresu, koje su kod podnosioca prijave izazvale osjećaj straha za svoj život, život članova njene porodice i za život svih zaposlenih M Portala.

Istog dana sa navedenom prijavom upoznat je državni tužilac u ODT u Podgorici, Šabotić Haris koji se izjasnio da se radi o KD iz člana 168 KZCG-Ugrožavanje sigurnosti i naložio da se spisi predmeta proslijede SBPOKK, Odsjek za suzbijanje teških krivičnih djela, Grupa za suzbijanje visokotehnološkog kriminala u cilju identifikacije počinioca i preduzimanja daljih službenih radnji iz domena nadležnosti iste.

O navedenom je sačinjen dopis Uprave policije, Regionalni centar bezbjednosti ,,Centar’’, Odjeljenje bezbjednosti Podgorica, Stanica policije za JRM broj 73/2-217/22-4575/1 od 13.09.2022. godine.

Prethodno navedena dokumentacija je sva dokumentacija koja je dostavljena od strane Uprave policije Komisiji u vezi predmetnog slučaja.

**Zaključak:**

U vezi predmetnog slučaja nije dostavljena Komisiji ostala dokumentacija i to dokumentacija o postupanju Osnovnog državnog tužilaštva u Podgorici i dokumentacija o postupanju SBPOKK, Odsjek za suzbijanje teških krivičnih djela, Grupa za suzbijanje visokotehnološkog kriminala.

Takođe je nejasno zašto je službena zabilješka Uprave policije, Regionalni centar bezbjednosti ,,Centar’’, Odjeljenje bezbjednosti Podgorica, Stanica policije za JRM bez broja od datuma 12.09.2022. godine zavedena kod Ministarstva unutrašnjih poslova tek dana 23.09.2022. godine pod br. 73/2-077/22-3521/522 , dakle 11 dana posle sačinjavanja iste a nije istog dana ili recimo dan kasnije ili nekog drugog datuma.

**Preporuka:**

Da se za predmetni slučaj Komisiji dostavi ostala dokumentacija i to dokumentacija o postupanju Osnovnog državnog tužilaštva u Podgorici i dokumentacija o postupanju SBPOKK, Odsjek za suzbijanje teških krivičnih djela, Grupa za suzbijanje visokotehnološkog kriminala i da se objasni zašto je službena zabilješka Uprave policije, Regionalni centar bezbjednosti ,,Centar’’, Odjeljenje bezbjednosti Podgorica, Stanica policije za JRM bez broja od datuma 12.09.2022.g. zavedena kod Ministarstva unutrašnjih poslova tek dana 23.09.2022. godine pod br. 73/2-077/22-3521/522 , dakle 11 dana poslije sačinjavanja iste a nije istog dana ili recimo dan kasnije ili nekog drugog datuma.

Dostavljena dokumentacija Komisiji u vezi predmetnog slučaja, a koju dokumentaciju je Komisija koristila u vezi sačinjavanja predmetnog izvještaja:

-zapisnik o obavještenju prikupljenom od građanina Danice Nikolić, od strane Uprave policije, Regionalni centar bezbjednosti ,,Centar’’, Odjeljenje bezbjednosti Podgorica, Stanica policije za JRM bez broja od 11.09.2022. godine;

-službena zabilješka Uprave policije, Regionalni centar bezbjednosti ,,Centar’’, Odjeljenje bezbjednosti Podgorica, Stanica policije za JRM bez broja od datuma 12.09.2022. godine zavedena kod Ministarstva unutrašnjih poslova dana 23.09.2022. godine pod br. 73/2-077/22-3521/522;

-tri poruke upućene sa email adrese (hotmail) na email adresu Danice Nikolić i to: poruka od dana 10.09.2022. godine u 12:33:30 h, poruka od dana 10.09.2022. godine u 18:30:24 h, poruka od dana 10.09.2022. godine u 13:29:11 h;

-dopis Uprave policije, Regionalni centar bezbjednosti ,,Centar’’, Odjeljenje bezbjednosti Podgorica, Stanica policije za JRM broj 73/2-217/22-4575/1 od 13.09.2022. godine.

**4. Izvještaj o napadu na novinara dnevnog lista Pobjeda, Duška Mihailovića 16.07.2024.godine (dopuna)**

**Aktivnosti CB Podgorica i ODT Podgorica**

U odnosu na navedeni događaj Komisiji je dostavljena dokumentacija koja je proistekla iz postupanja policijskih službenika CB Podgorica.

Dana 16/07/2022. godine novinaru Dušku Mihailoviću, je na Twitteru, osoba sa naloga @branko333, uputila uvredljivu poruku sadržine “.... fašističko svuda te ima! Izgleda da si dobro plaćen, ali doći će kraj fašizma!“. Ovu poruku shvatio je veoma uznemirujućom kao prijetnju po život.

Istog dana je obavjestio MUP, Upravu policije putem mejla poslatog na adresu rukovodioca i službenika za odnose sa javnošću dostavljajući kao prilog navedenu poruku sa pomenutog naloga.

Iz službene zabilješke Uprave policije br.082 1012/22 od 26.07.2022.godine, proizilazi da je povodom navedenog komentara sa Twitter naloga @branko, upoznata ODT Maja Janković.

Dodatno sa navedenom porukom upoznata je i VDT Ana Radović koja se izjasnila da nema elemenata krivičnog djela iz njihove nadležnosti.

Osnovna državna tužiteljka Maja Janković je naložila da Jakša Backović (Odsjek za suzbijanje teških krivičnih djela) izvrši identifikaciju korisnika profila i da se predmet procesuira kao ugrožavanje sigurnosti iz čl. 168 KZCG.

Iz dopisa Uprave policije br.080 1012/22 od 26.07.2022.godine, koji je dostavljen ODT Podgorica, proizilazi da su dopisom Odsjeka za suzbijanje teških krivičnih djela br. 03/9-215/22-21916/1 obavješteni da kompanija Twitter policijskim strukturama ne dostavlja podatke koji se odnose na krivično djelo, već da to čini putem međunarodne pravne pomoći.

Iz izjašnjenja na dopis vrhovnog državnog tužioca Milorada Markovića TU br. 90/24 od 12. februara 2024. godine, proizilazi da je dana 26. decembra 2023.godine, nadležnom pravosudnom organu Republike Irske upućena zamolnica radi utvrđivanja identiteta korisnika „Twitter“ naloga „branko333“ preko kompanije „Twitter International Company C/O Trust&Safety-legal policy“, a kako bi ista dostavila podatke o identitetu navedenog naloga i podatke o tome sa koje IP adrese je otvoren nalog, te sa koje IP adrese su slate poruke putem naloga Mihailović Dušku.

**Zaključak:**

Policijski službenici su u koordinaciji sa ODT Podgorica u predmetnom slučaju preduzeli sve zakonom dozvoljene radnje, dok u predmetu ne egzistiraju podaci da li je ODT Podgorica, nakon obraćanja nadležnom pravosudnom organu Republike Irske, dobio identifikovan sporni korisnički nalog od kompanije „Twitter International Company C/O Trust&Safety-legal policy, putem međunarodne pravne pomoći. Takođe, nije jasno iz kojeg razloga je zamolnica tek nakon više od godinu dana od predmetnog događaja upućena nadležnom pravosudnom organu R. Irske, posebno imajući u vidu da se podaci o nalozima ne čuvaju dugo.

**Preporuka:**

Komisija preporučuje da Osnovno državno tužilaštvo Podgorica, ponovi zamolnicu nadležnom pravosudnom organu Republike Irske, obzirom na protek vremena od slanja zamolnice.

**Dostavljena dokumentacija u vezi predmetnog slučaja koja je korišćena za predmetni izvještaj:**

* Mejl Duška Mihailovića poslat na adresu rukovodioca i službenika za odnose sa javnošću Uprave policije CB Podgorica, sa prilogom navedene poruku sa pomenutog naloga @branko333;
* službena zabilješka Uprave policije br.082 1012/22 od 26.07.2022.godine;
* dopis Uprave policije br.080 1012/22 od 26.07.2022.godine;
* izjašnjenje ODT Podgorica, na dopis vrhovnog državnog tužioca Milorada Markovića TU br. 90/24 od 12. februara 2024. godine.

**5.Izvještaj o napadu na novinara dnevnog lista Pobjeda, Duška Mihailovića 13.7.2022.**

**Aktivnosti CB Nikšiić, Osnovnog državnog tužilaštva u Nikšiću i Podgorici**

U odnosu na navedeni događaj Komisiji je dostavljena dokumentacija koja je proistekla iz postupanja policijskih službenika CB Nikšić i ODT Podgorica i ODT Nikšić.

Dana 13.07.2022. godine za vrijeme proslave praznika Dana državnosti u Nikšiću od 13.07.2022.godine, novinaru Dušku Mihailoviću, dok je bio na radnom zadatku, veći broj lica je uputio uvrede i prijetnje.

Iz zapisnika o saslušanju svjedoka Duška Mihailovića kod ODT Podgorica Ktr.br. 1216/22 od 02.08.2022.godine, proizilazi da je novinar Pobjede, u Nikšiću za vrijeme proslave praznika Dana državnosti dana 13.07.2022.godine, želio da snimi dešavanja na Centralnom trgu. Tada je primijetio grupu ljudi koji su se kretali iz pravca Manastirske ulice, i koji su nosili vidno istaknuta Srpska i Ruska obilježja. Nakon što je prišao ovoj grupi i predstavio se kao novinar Pobjede, pitao je lica kojoj grupi pripadaju. Odmah je dobio brojne uvrede i psovke iz ove grupe, a sve u prisistvu brojnih policijskih službenika. Fizički sukob ovih lica sa novinarom, spriječio je načelnik CB Nikšić koji je bio na mjestu događaja.

Dodatno, novinar je pomenuo i događaj u vezi sa prijetnjama koje je dobio 16.07.2022.godine, na društvenoj mreži Twiterr od lica sa naloga @branko 333, povodom njegovog teksta pod naslovom: Čanak na Cetinju: ko je sijao litije sada žanje ustoličenje“, i komentara „Crnogorski ekstremni nacionalizam“.

Iz dopisa ODT Podgorica Ktr.br. 1216/22 od 05.09.2022.godine, proizilazi da se tužilaštvo obratilo ODT Nikšić sa zahtjevom da preuzme predmet verbalnog napada na novinara Duška Mihailovića, povodom događaja od 13.07.2022.godine, kada je novinaru, dok je bio na radnom zadatku, veći broj lica uputio uvrede i prijetnje, i dostavilo mu zapisnik o saslušanju u svojstvu svjedoka.

Iz zapisnika o saslušanju svjedoka Duška Mihailovića kod ODT Nikšić Ktr.br. 248/22 od 29.09.2022.godine, proizilazi da je novinar Pobjede, u Nikšiću za vrijeme proslave praznika Dana državnosti dana 13.07.2022.godine, želio da snimi dešavanja na Centralnom trgu. Tada je primijetio grupu ljudi koji su se kretali iz pravca Manastirske ulice, pa nakon što je prišao ovoj grupi i predstavio se kao novinar Pobjede, pitao je lica kojoj grupi pripadaju.

Odmah je od jednog visokog čovjeka sijede kose dobio grubu psovku, a sve u prisistvu brojnih policijskih službenika. Fizički sukob ovog lica sa novinarom, spriječio je načelnik CB Nikšić Dragoljub Peković, koji je bio na mjestu događaja. Naveo je da nije osjetio strah i ugroženost za svoju bezbjednost.

Iz zapisnika o saslušanju svjedoka Dragoljuba Pekovića kod ODT Nikšić Ktr.br. 248/22 od 29.09.2022.godine, proizilazi da je svjedok bio rukovodilac obezbjeđenja u Nikšiću za vrijeme proslave praznika Dana državnosti dana 13.07.2022.godine, gdje je obavljao redovne zadatke. Primijetio je verbalni sukob ljudi sa trobojkama i jednog ćelavog čovjeka koji je mogao da pređe u fizički obračun te grupe ljudi sa njim. Naveo je da se ne sjeća da je to lice imalo novinarska obilježja niti da poznaje Duška Mihailovića.

Iz dopisa Uprave policije CB Nikšić od 13.10.2022.godine, koja je dostavila zapisnik o obavještenju prikupljenom od Nikolić Momčila, proizilazi da je bio tog dana na proslavi Dana državnosti ali da nije imao verbalni niti fizički sukob sa licem koje je imalo novinarsku akreditaciju, niti mu je lice Duško Mihailović poznato.

Naveo je da je kolona u kojoj je bio, zasuta sa flašama i kamenicama te da je moguće tada nekoga opsovao ali da to ne može sa sigurnošću da tvrdi. Ukoliko je to uradio prema novinaru izrazio je želju da se izvini zbog takvog postupka.

Dana 14.10.2022.godine, Osnovno državno tužilaštvo u Nikšiću, donijelo je rješenje KT br. 334/22 kojim je odbačena krivična prijava protiv Nikolić Momčila.

**Zaključak:**

Policijski službenici su u koordinaciji sa ODT Podgorica i ODT Nikšić, u predmetnom slučaju preduzeli sve zakonom dozvoljene radnje, dok je ODT Nikšić pravilno i efikasno postupilo u pogledu procesuiranja osumnjičenog, kad su odbacili krivičnu prijavu i prekršajno procesuirali osumnjičenog.

**Dostavljena dokumentacija u vezi predmetnog slučaja koja je korišćena za predmetni izvještaj:**

* zapisnik o saslušanju svjedoka Duška Mihailovića kod ODT Podgorica Ktr.br. 1216/22 od 02.08.2022.godine;
* dopis ODT Podgorica Ktr.br. 1216/22 od 05.09.2022.godine;
* zapisnik o saslušanju svjedoka Duška Mihailovića kod ODT Nikšić Ktr.br. 248/22 od 29.09.2022.godine;
* zapisnik o saslušanju svjedoka Dragoljuba Pekovića kod ODT Nikšić Ktr.br. 248/22 od 29.09.2022.godine;
* dopis Uprave policije CB Nikšić od 13.10.2022.godine, koja je dostavila zapisnik o obavještenju prikupljenom od Nikolić Momčila;
* rješenje KT br. 334/22 od 14.10.2022.godine, kojim je odbačena krivična prijava protiv Nikolić Momčila.

**6. Dopuna izvještaja o napadu na novanrku Milicu Minić, novinarku portala “Standard” i televizije “ A1 TV “ 22.8.2018. godine**

**Aktivnosti ODT Bar i ODT Podgorica**

U odnosu na navedeni događaj Komisiji je dostavljena dokumentacija koja je proistekla iz postupanja ODT Bar i ODT Podgorica kao i Osnovnog suda u Baru.Iz Zapisnika o saslušanju osumnjičenog Gorana Kaluđerovića Kt.br. 302/18 od 22.08.2018.godine, proizilazi da je bio na plaži Ratac, puštao muziku, kada su ga napali dva muška i jedno žensko lice, najprije tražeći da utiša muziku a zatim i verbalno i fizički. U tom obračunu on je bio pogođen kamenicom, da bi nakon toga i on gađao u pravcu navedenih lica i fizički se obračunao, do momenta kada su ih razdvojili građani.

Iz Zapisnika o saslušanju svjedoka oštećene Minić Milice Kt.br. 302/18 od 23.08.2018.godine, proizilazi da je Milica Minić sa prijateljem Rajkom Radišićem i Denisom Ćupićem bila na plaži Ratac.

Nedugo nakon njenog dolaska, došlo je lice koje je glasno puštalo muziku. Milica ga je najljubaznije zamolila da malo utiša muziku nakon čega je on to učinio, ali to nije dugo trajalo. Poslije 17:00 časova njen prijatelj je otišao do njega da ga zamoli isto, a pošto su bili udaljeni od nje od deset do petnaest metara nije mogla čuti šta pričaju, ali je po njegovoj gestikulaciji shvatila da vrijeđa njenog druga. Nakon toga je ustao sa ležaljke i počeo glasno da psuje Milicu i njenog druga, na šta mu je Milica kazala da će da to snimi i prijavi policiji.

Kada je to lice vidjelo da će Milica da snima, gađao je kamenom veličine pola fudbalske lopte ali je nije pogodio. Tom prilikom je pogodio Rajka. Potom je zaskočio Milicu i iskrivio joj ruku na tri dijela i oteo mobilni telefon.

Nakon što je počeo da bježi, njen drug ga je stigao, savladao ga je i uzeo telefon nazad. U pomoć joj je priteklo dvoje ljudi koji su joj ukazali prvu pomoć. Posle kraćeg vremena došla je hitna i odvezla je u Barsku bolnicu.

Iz Zapisnika o saslušanju svjedoka Rajka Radišića Kt.br. 302/18 od 23.08.2018.godine, proizilazi da je sa Milicom Minić bio na plaži Ratac, da su pokušali da zamole nepoznatog momka da utiša muziku, te da je nakon toga došlo do verbalnog a kasnije i fizičkog napada od strane tog lica u odnosu na njih dvoje. Opisao je događaj i radnje na gotovo identičan način kao i Milica Minić.

Iz Zapisnika o saslušanju svjedoka Denisa Ćupića ODT Podgorica, Kt.br. 1166/18 od 23.08.2018.godine, proizilazi da je bio sa drugom na plaži Ratac, da su ga pozvali Milica i Rajko da se druže. Nakon nekog vremena na plažu je došao momak koji je glasno puštao muziku, da su pokušali da zamole nepoznatog momka da utiša muziku, te da je nakon toga došlo do verbalnog a kasnije i fizičkog napada od strane tog lica u odnosu na Milicu i Rajka. Opisao je događaj i radnje na gotovo identičan način kao i Milica i Rajko.

Iz nalaza i dopune nalaza vještaka sudske medicine dr Krsta Nikolića od 24.08. i 19.09.2018.godine, proizilazi da je Milica Minić zadobila laku tjelesnu povredu.

Optužnim predlogom Kt.br. 302/18 od 27.09.2018.godine, proizilazi da je Goran Kaluđerović optužen za krivično djelo nasilničko ponašanje iz čl. 399 KZCG na štetu Milice Minić.

Pravnosnažnom presudom Osnovnog suda u Baru K.br. 213/19 osuđen je zbog krivičnog djela teška tjelesna povreda, na kaznu zatvora od šest mjeseci, budući da je u sudskom postupku utvrđeno da je Milica Minić zadobila teške tjelesne povrede.

Rješenje Osnovnog suda u Baru Kuo.br. 23/22 od 11.11.2022.godine, okrivljeni je uslovno otpušten sa izdržavanja kazne zatvora koja mu je isticala 06.01.2023.godine.

**Zaključak:**

Iz kompletno dostavljene dokumentacije zaključuje se da napad nije bio u vezi sa novinarskom profesijom već je bio isključivo zbog nesporazuma na plaži, zbog čega je Komisija mišljenja da ovo nije u njenoj nadležnosti.

Policijski službenici su u predmetnom slučaju preduzeli sve zakonom dozvoljene radnje, lišili slobode osumnjičenog i procesuirali ga nadležnom tužilaštvu koje je preduzelo sve neophodne radnje i procesuiralo okrivljenog.

**Dostavljena dokumentacija u vezi predmetnog slučaja koja je korišćena za predmetni izvještaj:**

* Zapisnik o saslušanju osumnjičenog Gorana Kaluđerovića Kt.br. 302/18 od 22.08.2018.godine;
* Zapisnik o saslušanju svjedoka oštećene Minić Milice Kt.br. 302/18 od 23.08.2018.godine;
* Zapisnik o saslušanju svjedoka Rajka Radišića Kt.br. 302/18 od 23.08.2018.godine;
* Zapisnik o saslušanju svjedoka Denisa Ćupića ODT Podgorica Kt.br. 1166/18 od 23.08.2018.godine;
* Nalaz i dopuna nalaza vještaka sudske medicine dr Krsta Nikolića od 24.08 i 19.09.2018.godine;
* Optužni predlog Kt.br. 302/18 od 27.09.2018.godine;
* Pravnosnažna presuda Osnovnog suda u Baru K.br. 213/19;
* Rješenje Osnovnog suda u Baru Kuo.br. 23/22 od 11.11.2022.godine.

**IV DOPISI KOMISIJE I ODGOVORI NADLEŽNIH ORGANA**

**Dopisi koje je Komisija upućivala nadležnim organima**

Informacija upućena Ministarstvu vanjskih poslova, Odjeljenju za Savjet Evrope br. 24-11 od 1.7.2024. godine koja sadrži pregled aktivnosti Komisije sa fokusom na dosadašnje preporuke

Dopis Osnovnom državnom tužilaštvu br. 24-12 od 22.7.2024. godine kojim se traži informacija da li je u Osnovnom državnom tužilaštvu vođen postupak protiv svjedoka za koje su po ocjeni suda postojali osnovi da su dali lažni iskaz pred sudom (u vezi napada na novinarku Oliveru Lakić 7. Marta 2012.godine), a kako bi Komisija formulisala preporuke u ovom predmetu

Dopis Upravi policije br. 24-15 od 23.8.2024. godine kojim se traži dostavljanje cjelokupne dokumentacije u posjedu Uprave policije a povodom slučajeva: napada na novinarku TV Vijesti Alisu Hajdarpašić tokom obavljanja radnog zadatka dana 14.4.2024. godine u Bijelom Polju; onemogućavanja ekipi TV Vijesti 14.3.2024.godine da uradi uključenje u jutarnji program “Boje jutra” iz Tološke šume u Podgorici; prijetnje zaposlenima u Televiziji E 20.2.2024. godine, koji su dobili više prijetećih komentara na društvenoj mreži Facebook sa dva profila; prijetnji novinarki RTCG Nataši Baranin 6.1.2024.godine u Podgorici

Dopis Vrhovnom državnom tužilaštvu br. 24-14 od 23.8.2024. godine kojim se traži dostavljanje cjelokupne dokumentacije u posjedu nadležnog državnog tužilaštva a povodom slučajeva: napada na novinarku TV Vijesti Alisu Hajdarpašić tokom obavljanja radnog zadatka dana 14.4.2024. godine u Bijelom Polju; onemogućavanja ekipi TV Vijesti 14.3.2024.godine da uradi uključenje u jutarnji program “Boje jutra” iz Tološke šume u Podgorici; prijetnje zaposlenima u Televiziji E 20.2.2024. godine, koji su dobili više prijetećih komentara na društvenoj mreži Facebook sa dva profila; prijetnji novinarki RTCG Nataši Baranin 6.1.2024.godine u Podgorici

Dopis Generalnom sekretarijatu Vlade br. 24-21 od 4.11.2024. godine kojim Komisija traži informaciju o statusu realizacije preporuke Komisije da Vlada objavi novčanu nagradu u iznosu od najmanje milion eura licu ili licima za davanje informacije koja bi mogla pomoći ili dovesti do toga da se razjasni ubistvo Duška Jovanovića, a koja je sastavni dio prethodnog izvještaja

Dopis Ministarstvu pravde br. 24-22 od 4.11.2024. godine kojim se traži informacija o služenju kazne po pravosnažnoj presudi za lica koja se pominju u predmetu napada na novinarku Oliveru Lakić od 7.marta 2012. godine

Dopis Vrhovnom državnom tužilaštvu br.24-24 od 18.11.2024. godine kojim se traži dostavljanje cjelokupne dokumentacije u posjedu nadležnog državnog tužilaštva povodom slučaja napada na urednicu crne hronike u dnevnom listu Pobjeda Anu Raičković

Dopis Upravi policije br. 24-23 od 18.11.2024. godine kojim se traži dostavljanje cjelokupne dokumentacije u posjedu Uprave policije povodom povodom slučaja napada na urednicu crne hronike u dnevnom listu Pobjeda Anu Raičković

Dopis Direktoratu za međunarodnu saradnju, evropske integracije i projekte MUP-a br.24-25 19.11.2024. kojim Komisija obavještava da je upoznata sa funkcionalnostima sistema koji je preedmet donacije OEBS-a

**Akti upućeni Komisiji**

Dopis Vrhovnog državnog tužilaštva Tu.br. 204/24 od 25.4. 2024. godine kojim se dostavlja dopuna izvještaja postupajuće državne tužiteljke u vezi četvrte i šeste preporuke Komisije u predmetu Višeg državnog tužilaštva u Podgorici Ktr.br. 110/14, formiranom povodom ubistva glavnog i odgovornog urednika Dan-a Duška Jovanovića

Dopis Savjeta za građansku kontrolu rada policije br. 21/2-24 od 25.5.2024. kojim obavještava Komisiju da je podržalo preporuku Komisije da Vlada javno objavi i ponudi novčanu nagradu za pružanju informacija koje će pomoći rješavanju slučaja ubustva Duška Jovanovića

Poziv Ministarstva vanjskih poslova na koordinacioni sastanak u cilju razmatranja modaliteta postupanja na planu pripreme odgovora države na navode iz Platforme Savjeta Evrope o bezbjednosti novinara

Odgovor Osnovnog državnog tužilaštva Tu br. 752/24 od 24.7.2024. godine a povodom akta Komisije br. 24-12 od 22.7.2024. godine

Odgovor Uprave policije na akt Komisije br. 24-15 od 23.8. 2024. godine kojim se dostavlja raspoloživa dokumentacija povodom slučajeva napada na novinarku TV Vijesti Alisu Hajdarpašić tokom obavljanja radnog zadatka dana 14.4.2024. godine u Bijelom Polju; onemogućavanja ekipi TV Vijesti 14.3.2024.godine da uradi uključenje u jutarnji program “Boje jutra” iz Tološke šume u Podgorici; prijetnje zaposlenima u Televiziji E 20.2.2024. godine, koji su dobili više prijetećih komentara na društvenoj mreži Facebook sa dva profila; prijetnji novinarki RTCG Nataši Baranin 6.1.2024.godine u Podgorici

Odgovor Ministarstva pravde br. 01-632/24-11684/2 od 12.11.2024. godine a povodom zahtjeva Komisije br. 24-22 od 4.11.2024. godine

Dopis Vrhovnog državnog tužilaštva Tu.br. 526/24 – odgovor na dopis Komisije br. 24-24 od 18.11.2024. godine kojim je tražena dokumentacija povodom postupanja u slučaju napada na urednicu crne hronike u dnevnom listu Pobjeda Anu Raičković

Ugovor o donaciji 38 br. 426/24-65689/1 19.11.2024.godine

Izjašnjenje Vrhovnog državnog tužilaštva na preporuke iz posljednjeg izvještaja Komisije-dostavljeno 29.11.2024**.** putem mejla-dokumentacija obuhvata: rješenje Osnovnog državnog tužilaštva Ktn br.454/18 od 6.11.2024.godine, akt Višeg državnog tužilaštva Podgorica Ktr. br. 110/14 od 28.10.2024. godine, akt Višeg državnog tužilaštva Bijelo Polje Tu. br. 547/24 25.11.2024. godine, akt Osnovnog državnog tužilaštva Berane Tu.br. 824/2024 od 21.11.2024. godine, akt Vrhovnog državnog tužilaštva Tu.br. 284/24 do 27.11.2024. godine i tabela bilansa o napadima na novinare.

Br. 24-28

Podgorica, 30.12.2024.g.

**Predsjednik Komisije**

**Mihailo Jovović**